b'\n_START_ARTICLE_\nPre\xc5\xa1ernov spomenik, Ljubljana\n_START_PARAGRAPH_\nPre\xc5\xa1ernov spomenik je eden izmed najbolj popularnih ljubljanskih spomenikov. To je zasluga arhitekta Maksa Fabianija, ki si je zamislil podstavek in lokacijo spomenika v izteku Miklo\xc5\xa1i\xc4\x8deve in \xc4\x8copove ulice. V spomin pesniku Francetu Pre\xc5\xa1ernu je bil spomenik slovesno odkrit 10. septembra 1905. Kip, katerega avtor je akademski kipar Ivan Zajec, je sprva naletel na velik odpor in kritike med likovnimi poznavalci in v cerkvenih krogih, ker je nad pesnikovo glavo razgaljena muza. Ljubljanski nad\xc5\xa1kof Anton Bonaventura Jegli\xc4\x8d je spisal protestno pismo tedanjemu \xc5\xbeupanu Ivanu Hribarju in zahteval, da se kip umakne izpred cerkve. Zaradi njegove ogor\xc4\x8denosti nad kipom je politi\xc4\x8dno-satiri\xc4\x8dni dnevnik Osa v Ljubljani 11. novembra 1905 izdal pesem neznanega avtorja: Muza in \xc5\xa1kof - ljubljanska balada.'